Document ID: 32014R0315

UREDBA SVETA (EU) št. 315/2014
z dne 24. marca 2014
o spremembi Uredbe (EU) št. 43/2014 glede določenih omejitev ulova
SVET EVROPSKE UNIJE JE -
ob upoštevanju Pogodbe o delovanju Evropske unije in zlasti člena 43(3) Pogodbe,
ob upoštevanju predloga Evropske komisije,
ob upoštevanju naslednjega:
(1)
Do predložitve mnenja Mednarodnega sveta za raziskovanje morja (v nadaljnjem besedilu: ICES) so bile omejitve ulova za pravo peščenko v vodah Unije območij ICES IIa, IIIa in IV v Prilogi IA Uredbe Sveta (EU) št. 43/2014 (1) določene na vrednost nič.
(2)
Mnenje ICES o staležu je na voljo od 21. februarja 2014 in zdaj je mogoče določiti TAC za pravo peščenko na tem območju, ki je razdeljeno na sedem območij upravljanja, da bi se izognili lokalnemu izčrpanju.
(3)
Ribolovne možnosti za plovila Unije v norveških vodah in vodah Ferskih otokov ter za norveška plovila in plovila Ferskih otokov v vodah Unije, kakor tudi pogoji za medsebojni dostop do ribolovnih možnosti v vodah druge stranke, se določijo vsako leto v luči posvetovanj o ribolovnih pravicah, opravljenih v skladu z dvostranskimi sporazumi na področju ribištva z Norveško (2) oziroma s Ferskimi otoki (3). Do zaključka teh posvetovanj o dogovorih za leto 2014 Uredba (EU) št. 43/2014 določa začasne ribolovne možnosti za zadevne staleže sinjega mola. Posvetovanja z Norveško in Ferskimi otoki so bila zaključena 12. marca 2014, tudi tista v zvezi s sinjim molom.
(4)
Prilogo IA k Uredbi (EU) št. 43/2014 bi bilo zato treba ustrezno spremeniti.
(5)
Omejitve ulova iz Uredbe (EU) št. 43/2014 se uporabljajo od 1. januarja 2014. Določbe v zvezi z omejitvami ulova iz te uredbe bi se zato prav tako morale uporabljati od navedenega datuma. Takšna retroaktivna uporaba ne posega v načeli pravne varnosti in legitimnega pričakovanja, saj so bile zadevne ribolovne možnosti v Uredbi (EU) št. 43/2014 določene na vrednost nič. Ker sprememba te omejite ulova vpliva na gospodarske dejavnosti in načrtovanje ribolovne sezone plovil Unije, bi morala ta uredba začeti veljati takoj po objavi.
SPREJEL NASLEDNJO UREDBO:
Člen 1
Sprememba Uredbe (EU) št. 43/2014
Priloga IA k Uredbi (EU) št. 43/2014 se spremeni v skladu z besedilom iz Priloge k tej uredbi.
Člen 2
Začetek veljavnosti in uporaba
Ta uredba začne veljati dan po objavi v Uradnem listu Evropske unije.
Uporablja se od 1. januarja 2014.
Ta uredba je v celoti zavezujoča in se neposredno uporablja v vseh državah članicah.
V Bruslju, 24. marca 2014

Labels: 11
18
6